b"\n_START_ARTICLE_\nCasernes (Vilanova i la Geltr\xc3\xba)\n_START_SECTION_\nDescripci\xc3\xb3\n_START_PARAGRAPH_\n\xc3\x89s un edifici amb planta en forma de U amb pati central. Consta de planta baixa i un pis. La fa\xc3\xa7ana principal \xc3\xa9s sim\xc3\xa8trica. La porta principal, de pedra, \xc3\xa9s d'arc rebaixat i t\xc3\xa9 un escut a la clau. La resta d'obertures de la planta baixa s\xc3\xb3n tamb\xc3\xa9 d'arc molt rebaixat. El primer pis \xc3\xa9s ocupat, en bona part, per un balc\xc3\xb3 corregut, centrat, amb obertures allindanades aparellades dues a dues. Dos cossos laterals, m\xc3\xa9s elevats, tenen una obertura vertical que ocupa els dos pisos i estan coronats amb un front\xc3\xb3 d'arc rebaixat. La fa\xc3\xa7ana principal \xc3\xa9s arrebossada i pintada, mentre que les laterals presenten el paredat com\xc3\xba vist.\n_START_SECTION_\nHist\xc3\xb2ria\n_START_PARAGRAPH_\nLa idea de construir les casernes va sorgir perqu\xc3\xa8 els vilanovins no volien allotjar a casa seva les tropes, imposici\xc3\xb3 donada pel decret de Nova Planta del segle XVIII. Per tal que el projecte es port\xc3\xa9s a terme havien de pagar una part proporcional de les seves collites. L'obra, projectada el 1750 per l'enginyer militar Miquel Moreno, es comen\xc3\xa7\xc3\xa0 construir un any m\xc3\xa9s tard i es va paralitzar el 1771 sense haver-la acabat El 1939 es va fer un projecte de reforma per tal d'acabar-lo. El 1956-57 es reform\xc3\xa0 per tal de condicionar-lo per a pavell\xc3\xb3 esportiu. El 1982 l'arquitecte Pere Mars\xc3\xa9 i Ferrer project\xc3\xa0 l'ampliaci\xc3\xb3 i unes noves reformes per a ubicar-hi l'escola Municipal d'Art."